Document ID: 32013R0104

IZVEDBENA UREDBA KOMISIJE (EU) št. 104/2013
z dne 4. februarja 2013
o spremembi Uredbe (EU) št. 185/2010 glede varnostnega pregledovanja potnikov in oseb, ki niso potniki, z napravami za zaznavanje sledi eksplozivov (ETD) v kombinaciji z detektorji kovin za ročno uporabo (HHMD)
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 300/2008 Evropskega parlamenta in Sveta z dne 11. marca 2008 o skupnih pravilih na področju varovanja civilnega letalstva in o razveljavitvi Uredbe (ES) št. 2320/2002 (1) in zlasti člena 4(3) Uredbe,
ob upoštevanju naslednjega:
(1)
Uredba Komisije (ES) št. 272/2009 z dne 2. aprila 2009 o dopolnitvi skupnih osnovnih standardov na področju varovanja v civilnem letalstvu iz Priloge k Uredbi (ES) št. 300/2008 Evropskega parlamenta in Sveta (2) določa, da lahko izvedbeni ukrepi, ki se sprejmejo v skladu s členom 4(3) Uredbe (ES) št. 300/2008, pri varnostnem pregledu potnikov in oseb, ki niso potniki, dovoljujejo uporabo naprav za zaznavanje sledi eksplozivov (ETD) in detektorjev kovin za ročno uporabo (HHMD).
(2)
Po izkušnjah sodeč ročni pregledi potnikov in oseb, ki niso potniki, niso vedno najbolj učinkovit način za pregledovanje nekaterih delov osebe, zlasti če ti deli niso lahko dostopni, kot so nekatera naglavna pokrivala, mavčni povoji ali proteze.
(3)
V preskusih je bilo dokazano, da je kombinirana uporaba ETD in HHMD v takih primerih učinkovita. Poleg tega lahko uporaba ETD in HHMD olajša postopek preverjanja in je po izkušnjah sodeč manj vsiljiv način pregleda kot ročna preiskava, zaradi česar imajo pregledane osebe boljše izkušnje z njimi.
(4)
Zato je koristno in upravičeno, da se navedene metode dovolijo za pregledovanje tistih delov osebe, pri katerih se ročna preiskava šteje za neučinkovito in/ali nezaželeno, kot so nekatera naglavna pokrivala, mavčni povoji ali proteze.
(5)
Ta uredba spoštuje temeljne pravice in upošteva načela, ki jih priznava Listina Evropske unije o temeljnih pravicah, zlasti človeško dostojanstvo, svobodo veroizpovedi, nediskriminacijo, pravice invalidnih oseb ter pravico do svobode in varnosti. Če navedene pravice in načela omejuje, jih omejuje izključno zaradi doseganja ciljev splošnega interesa ter potrebe po zaščiti pravic in svoboščin drugih, pri čemer spoštuje pogoje iz člena 52 Listine. To uredbo je treba uporabljati v skladu z navedenimi pravicami in načeli.
(6)
Uredbo Komisije (EU) št. 185/2010 (3) bi bilo zato treba ustrezno spremeniti.
(7)
Ukrepi iz te uredbe so v skladu z mnenjem Odbora za varnost civilnega letalstva, ustanovljenega s členom 19(1) Uredbe (ES) št. 300/2008 -
SPREJELA NASLEDNJO UREDBO:
Člen 1
Priloga k Uredbi (EU) št. 185/2010 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. februarja 2013

Labels: 10
8
1
0